Verdagtes gevonnis oor skade aan spoorlynFoto verskaf deur die Valke Sam Smago (36) en Clement Pafiwa (35) is in die Graskop-streekhof in Mpumalanga gevonnis op aanklag dat hulle infrastruktuur, naamlik spoorlyne, beskadig het. Kapt. Dineo Lucy Sekgotodi, woordvoerder van die direktoraat vir prioriteitsmisdaadondersoeke (die Valke), het gesê Smago en Pafiwa is Woensdag elkeen tot 10 jaar tronkstraf gevonnis waarvan vier jaar opgeskort is op voorwaarde dat hulle nie aan ŉ soortgelyke oortreding skuldig bevind word nie. Die twee mans is vroeër in Februarie in hegtenis geneem deur die Valke se eenheid wat ernstige georganiseerde misdaad ondersoek, in samewerking met Phoenix Security en Transnet. “Die twee mans is ook tot ŉ verdere 12 maande tronkstraf gevonnis vir onwettige immigrasie. Die vonnisse sal gelyklopend uitgedien word. Die hof het hulle ook onbevoeg verklaar om vuurwapens te besit.”